SECURE วิ่งเกือบ 5% หลังคว้าตัวแทนขาย “BeyondTrust” ตัวช่วยป้องกันแฮกข้อมูล
SECURE วิ่งเกือบ 5% มาที่ 28 บ. ด้วยมูลค่าซื้อขาย 67.38 ลบ. หลังคว้าตัวแทนขายระดับภูมิภาค “BeyondTrust” ตัวช่วยป้องกันแฮกข้อมูล
SECURE วิ่งเกือบ 5% มาที่ 28 บ. หลังคว้าตัวแทนขายระดับภูมิภาค “BeyondTrust” ตัวช่วยป้องกันแฮกข้อมูล
10 ก.ย. 2564

ผู้สื่อข่าวรายงานว่า ราคาหุ้น บริษัท เอ็นฟอร์ซ ซีเคียว จำกัด (มหาชน) หรือ SECURE ล่าสุด ณ เวลา 11.39 น. อยู่ที่ 28 บาท บวก 1.25 บาท หรือ 4.67% สูงสุดที่ 28.50 บาท ต่ำสุดที่ 26.75 บาท ด้วยมูลค่าซื้อขาย 67.38 ล้านบาท

ทั้งนี้ นายนักรบ เนียมนามธรรม ประธานเจ้าหน้าที่บริหาร SECURE เปิดเผยว่า บริษัทได้รับการแต่งตั้งให้เป็นตัวแทนจำหน่ายระดับภูมิภาค (Value-added Distributor) ของ BeyondTrust ผู้พัฒนาผลิตภัณฑ์ทางด้าน Privileged Access Management (PAM) ระดับโลก ช่วยป้องกันการเกิดข้อมูลรั่วไหลที่มีสาเหตุมาจากการขโมยข้อมูลตัวตนดิจิทัล การใช้สิทธิ์เข้าถึงระบบที่ไม่ถูกต้อง การควบคุมจากระยะไกลที่ถูกปลอมแปลง ฯลฯ ให้องค์กรธุรกิจดำเนินงานอย่างปลอดภัยด้วยโซลูชันที่แข็งแกร่งและเป็นมิตรต่อผู้ใช้
“การแต่งตั้งครั้งนี้เป็นหนึ่งในแผนการดำเนินธุรกิจของ SECURE ที่ตั้งใจมอบโซลูชันระดับโลกและการบริการแบบครบวงจรให้กับองค์กรไทย ซึ่งเทคโนโลยีที่เรานำเข้ามาล้วนแต่ถูกคัดสรรมาแล้วผ่านประสบการณ์ด้านการรักษาความปลอดภัยทางเทคโนโลยีไซเบอร์ของเรา ผมภูมิใจเป็นอย่างยิ่งที่เราได้รับการแต่งตั้งจากเจ้าของผลิตภัณฑ์อย่างต่อเนื่อง ทำให้เรามีโซลูชันที่ครบครันไว้ดูแลลูกค้าองค์กรผ่านพันธมิตรทางธุรกิจหลายร้อยรายในประเทศไทย การแต่งตั้งครั้งนี้เป็นการยืนยันว่า BeyondTrust เชื่อมั่นให้ SECURE เป็นผู้นำเสนอผลิตภัณฑ์และดูแลลูกค้าในทุกกลุ่มธุรกิจทั่วภูมิภาค ซึ่งเราพร้อมที่จะสร้างความสำเร็จให้เกิดกับทั้งเจ้าของผลิตภัณฑ์และลูกค้าองค์กรธุรกิจไทยที่ไว้วางใจให้เราดูแล” นายนักรบ กล่าว